นริศดันธนารักษ์สร้างมูลค่าที่ราชพัสดุ
นริศ โชว์วิสัยทัศน์บริหารกรมธนารักษ์ ดันสร้างมูลค่าเพื่มที่ราชพัสดุ พร้อมหนุนคนใช้บัตรเครดิตแทนเหรียญกษาปณ์หลังต้นทุนพุ่ง
4 ต.ค. 2554

นริศ โชว์วิสัยทัศน์บริหารกรมธนารักษ์ ดันสร้างมูลค่าเพื่มที่ราชพัสดุ พร้อมหนุนคนใช้บัตรเครดิตแทนเหรียญกษาปณ์หลังต้นทุนพุ่ง 
นายนริศ ชัยสูตร อธิบดีกรมธนารักษ์คนใหม่ เปิดเผยถึงนโยบายในการบริหารกรมธนารักษ์ว่า  จะยึดแนวทาง 4 เรื่อง ได้แก่  การบริหารที่ราชพัสดุกว่า 12.5 ล้านไร่ให้เกิดประโยชน์สูงสุด สร้างมูลค่าเพิ่มทางเศรษฐกิจทั้งการให้เอกชนเช่าเพื่อการผลิตหรือทำกิจกรรมทางเศรษฐกิจ การพัฒนาที่ดินส่วนกลางเพื่อเป็นสาธารณูปโภค ซึ่งเป็นการสร้างทุนทางเศรษฐกิจ และการพัฒนาให้เกิดการสร้างกิจกรรมผ่านการลงทุนของบริษัทธนารักษ์พัฒนาสินทรัพย์ ซึ่งจะทำให้มีการเก็บค่าธรรมเนียมการใช้ที่ดินสูงขึ้น ซึ่งจะเป็นรายได้โดยตรงจากกรมธนารักษ์คืนให้รัฐบาล รวมทั้งการผลิตและจ้างงานสูงขึ้นยังส่งผลแก่รายได้รัฐบาลทางอ้อมจากการเพิ่มขึ้นของภาษีรายได้นิติบุคคลภาษีรายได้บุคคลธรรมดาและรายได้จากภาษีมูลค่าเพิ่มด้วย



นริศ
นอกจากนี้ยังเดินหน้าเรื่องการปรับราคาประเมินที่ดินใหม่ให้สะท้อนราคาตลาด ซึ่งจะเป็นการปรับราคาประเมินทุนทรัพย์ของอสังหาริมทรัพย์  ได้แก่ ที่ดิน โรงเรือน สิ่งปลูกสร้าง อาคารชุด เพื่อใช้เป็นฐานการใช้จดทะเบียนสิทธิและนิติกรรม   เพราะการตีราคาที่ดินที่ต่ำกว่าความเป็นจริงนำมาซึ่งการใช้ที่ดินที่สูญเปล่า แต่การตีราคาสูงเกินไปเป็นการเสียประโยชน์ที่ควรจะได้จากที่ดิน
รวมถึงเรื่องการผลิตเหรียญกษาปณ์และบริหารเงินตรา จะนำหลักเศรษฐศาสตร์เข้ามาใช้ในการคาดการณ์ปริมาณจำนวนและการผลิตเหรียญให้ตรงกับความต้องการการใช้เหรียญให้มากที่สุด เพื่อไม่ให้การใช้จ่ายในเศรษฐกิจเกิดการสะดุด หรือการทำให้ข้าวของแพงขึ้นจากการที่ขาดปริมาณของเหรียญราคาต่ำเนื่องจากมีแนวโน้มว่าเหรียญที่มีมูลค่าต่ำจะหายจากตลาดเพราะมูลค่าโลหะที่ใช้ในการผลิตเหรียญมีราคาใกล้เคียงหรือมากกว่าราคาหน้าเหรียญ 
"การแก้ปัญหานี้คงต้องหาวิธีผลิตเหรียญโดยใช้ต้นทุนที่ต่ำลงไปอีก และต้องสนับสนุนให้มีการใช้บัตรเครดิตมากขึ้น ซึ่งเป็นเรื่องที่เกินอำนาจของกรมธนารักษ์ แต่จะประสานกับสำนักเศรษฐกิจการคลังและหน่วยงานที่เกี่ยวข้องกับการออกบัตรเครดิตเพื่อให้ได้ออกกติกาหรือกฎเกณฑ์ที่สนับสนุนการการใช้บัตรเครดิตได้มากขึ้น และถ้าทำสำเร็จจะเป็นการกระตุ้นหรือหล่อลื่นระบบเศรษฐกิจอีกทางหนึ่ง"นายนริศกล่าว 
นายนริศกล่าวอีกว่า จะเดินหน้านโยบายเรื่องการอนุรักษ์ทรัพย์สินมีค่าของแผ่นดิน โดยเฉพาะโครงการจัดสร้างพิพิธภัณฑ์ทรัพย์สินมีค่าของแผ่นดินและโครงการจัดแสดงทรัพย์สินมีค่าของแผ่นดินระบบเสมือนจริงจะมีการผลักดันโครงการนี้ให้มีความชัดเจน  เพื่อให้เกิดมูลค่าเพิ่มทางเศรษฐกิจ เพราะพิพิธภัณฑ์ที่ดีจะเป็นแรงดึงดูดทั้งนักท่องเที่ยวคนไทยและนักท่องเที่ยวจากต่างประเทศให้มาประเทศไทยหรือใช้เวลาอยู่ในประเทศไทยมากขึ้น เป็นการกระตุ้นการใช้จ่ายในประเทศอีกทางหนึ่ง